Talle vrae ná tiener in watergraf sterfMarilize Nortier (18). (Foto: Facebook) Die Oudtshoorn-polisie in die Wes-Kaap sê die presiese verloop van omstandighede wat gelei het tot die ongeluk waarin die 18-jarige Marilize Nortier gesterf het, word nog ondersoek. Marilize, ŉ matriekleerder aan die Langenhoven Gimnasium op die dorp, se liggaam is Sondag kort voor 08:00 sowat 10 km buite Oudtshoorn ontdek nadat ŉ verbyganger die motorongeluk aangemeld het. Die tiener was steeds in die passasiersitplek van die motor vasgegordel waar dit in ŉ sloot met water beland het. Kapt. Louis Visser, woordvoerder van die Oudtshoorn-polisie, het gesê die BMW waarin Marilize ŉ passasier was, het vanuit die rigting van die Kangogrotte na Oudtshoorn gery. Om ŉ draai het die bestuurder vermoedelik beheer oor die motor verloor, dit het omgeslaan en in die watersloot tot stilstand gekom. Visser het gesê ŉ verbyganger het Sondagoggend die motor langs die pad opgemerk en die owerhede ontbied. Die bestuurder van die voertuig het op die toneel aangekom terwyl die polisie daar was. Die 22-jarige man is ná die ongeluk langs die pad opgelaai. Hy was glo baie deurmekaar. Visser het gesê die nadoodse ondersoek het gewys Marilize het veelvuldige beserings opgedoen en is dood weens verdrinking. ŉ Saak van strafbare manslag word ondersoek. Volgens Visser is dit standaardprosedure dat die polisie in só ŉ geval eers hulle ondersoek afhandel, waarna die dossier aan die nasionale direkteur van openbare vervolging voorgelê word wat ŉ besluit oor moontlike vervolging neem. ŉ Facebook-blad, Truth4Marilize, is ná die ongeluk begin waarop mense gevra word om met inligting oor die ongeluk na vore te kom. Op die blad word onder meer gevra vir kringtelevisiemateriaal wat moontlik in die ondersoek na gebeure kan help. Alle inligting word glo aan die polisie deurgegee. “Daar is baie meer vrae as antwoorde. Al waarvan ek seker is, is dat sy verdrink het,” het Morné Nortier, Marilize se pa, Vrydag gesê. Marilize was sy enigste kind. Volgens hom het die motorbestuurder glo ná die ongeluk aan iemand wat hom langs die pad opgelaai het, gesê daar was niemand anders in die voertuig nie. Die motorbestuurder moes waarskynlik sy sitplekgordel losmaak reg langs Marilize wat in daardie stadium ook steeds in haar sitplek vasgegordel was. Dit is ook nog onseker waarom Marilize en die bestuurder op die spesifieke pad was waar die ongeluk gebeur het. Nortier het gesê die polisie se ondersoek tot dusver was baie gerusstellend en dat hy volle vertroue in die ondersoekbeampte het om vas te stel wat gebeur het. ŉ Gedenkdiens vir Marilize word Dinsdag om 13:00 by die NG kerk Welgeluk in Oudtshoorn gehou.